**María Victoria Olalla Martín de la Cova**, nada en Rivas-Vaciamadrid o 7 de novembro de 1989, é unha guionista, humorista, presentadora de televisión e colaboradora de radio española.

Traxectoria
-----------

Licenciouse en Xornalismo na Universidade Rei Xoán Carlos e posúe un mestrado de guión en cinema e televisión. Completou a súa formación con cursos especializados en Comunicación e Medios, mercadotecnia e analítica dixital.

O seu primeiro traballo no eido audiovisual chegoulle da man de AMC Networks International Iberia, onde formou parte do departamento de comunicación. Tamén foi produtora e locutora en M80, do grupo PRISA.

En 2017 creou xunto a Nacho Pérez-Pardo a canle de YouTube *Living Postureo*, dedicado á parodia da cultura milenial. O éxito obtido en redes sociais permitiulle entrar como colaboradora en *Yu: No te pierdas nada*, onde interpretaba o mesmo papel que a deu a coñecer en YouTube. Co tempo, abandonou o personaxe e comezou unha sección propia, baixo o seu nome real.

En 2018 estreou, xunto a Esther Gimeno e Pilar de Francisco *El eje del mal*, unha obra de teatro centrada no apoderamento feminino e na que se combinan monólogos, sketches e cancións en directo.

En 2019 empezou a traballar como guionista en *La resistencia*, e como colaboradora en *Las que faltaban*, ambos os programas para a canle #0 de Movistar. Máis adiante, ese mesmo ano, presentou *Problemas del primer mundo*, un programa de Atresmedia.

En 2020 estreou *Válidas* en YouTube, unha serie web sobre dúas cómicas pasando un mal momento e que deciden facerse pasar por parella para acadar éxito social. Está escrita e protagonizada por Victoria Martín e Carolina Iglesias.

Tamén presenta *Estirando el chicle*, un podcast creado xunto a Carolina Iglesias que se emite en distintas plataformas. Dende a súa creación converteuse nun dos podcast independentes máis escoitados de España.

En setembro de 2021 traballou como presentadora xunto a Ana Morgade no programa de Europa FM, *yu: no te pierdas nada*, para posteriormente retirarse por cuestións persoais. Até 2021 tamén formou parte do programa de Badoo *Este es el mood*,. 

En outubro de 2022, estreou o seu podcast en solitario "Malas Personas" en Podimo e tamén publicou a súa primeira novela titulada *Se tiene que morir mucha gente*.

Obra
----

* *Se tiene que morir mucha gente* (2022)

Notas
-----

1. ↑  "Encuentros con… charla con los youtubers Living Postureo.". Consultado o 9 de abril de 2020.
2. 1 2 3 4  "Victoria Martín". Consultado o 9 de abril de 2020.
3. ↑  "La pareja de 'youtubers' que podría destronar a Pantomima Full". 22 de novembro de 2017.
4. ↑  ""El eje del mal", teatro para tres cómicas a la conquista del poder femenino.". Consultado o 9 de abril de 2020.
5. ↑  "Victoria Martín: "No quiero vivir en un mundo sin comedia"". Consultado o 9 de abril de 2020.
6. ↑  "Victoria Martín presentará 'Problemas del primer mundo', un programa de comedia que se emitirá en Flooxer, Neox y Europa FM.". Consultado o 9 de abril de 2020.
7. ↑  "'Válidas', una webserie de humor sobre ser mujer y cómica en España". Consultado o 9 de abril de 2020.
8. ↑  Victoria Martín en *Este es el mood*
9. ↑  "Se tiene que morir mucha gente". *La Vanguardia*. Consultado o 21 de xaneiro de 2023.

|  |  |
| --- | --- |
| Control de autoridades | 
* Wd: Q96625022
* IMDb: nm10750726
* LinkedIn: 40548189

 |